Ǹtótōmaamaa yǎ Mósɛs mod Zambá á ngāvə́ bɔ́n bə́ Ísraɛ̂l ósúsúa awú díé. 2Nyé nâ: “Ǹtondôbə a ngásɔ́ á Sínai, a ngátə́bə̄ á Séîr ná a zu ábə ma, a ngáfyɛ a kódógó á ńkǒl Parân, a ngásɔ́ ású dábán, a ngásɔ́, a tíege á Meríba yǎ Kades, a tádigi á zə̄zǎŋ a kələ kwí á Miǹkǒl. 3Owé, wa yǎ ó ngádiŋ bətará, mim̀fúfúb mí bod mísə mí nə̄ á mɔ́ móe, bə́ ngákúd wa məbɔ́ŋ á sí bə́ mbádaga mim̀bíl á mə̄zěn ō lə́dege bɔ́, 4Mósɛs a ngábéndé bíā Mvénde, ǹkunda Yákɔb wânɔŋ ngab elíg dzīé. 5A ngátə́lə ǹkúkúmá á Yeshurun, éyɔŋ miǹló mí ayɔŋ díé mí ngátógan, éyɔŋ bibəgá bísə̄ yā Ísraɛ̂l bí ngátóban. 6Rúben á nyíŋí, a bə́ wū, bân bǒd yā ńkunda wóé bə́ nyiŋí. 7Ḿfág Yúda nyé nâ: Ǎ Ńtondôbə, vógólō kíŋ Yúda, ó dúgán kə ai nyé á bod bóé, mɔ́ móé mə́ kálágā nyé, zǎ nyé vɔ́li á mīńzízíŋ míé. 8Ḿfág Lévi, nyé nâ: Váá Lévi Tumin ai Urim bóé, é mod wǎmēn ó ngávə́ maa, ényɔ́, ó ngábóbolo á Masa, o wógó olún ai nyé á mə̄ndím yā Meríba. 9Ényɔ́ á ngádzó ai ésīá bân nyiá naa, ma ndzí kig bɔ́ yén, nyé ai bəbə́nyāŋ naa, mǎyə̌m kīg fə̄ mínā, ǎ yə̌m kīg fə̄ bɔ́n bóé, owé, bə́ ngákála bibúg bíe, ńdɔ̄ fə̄ bə́ ngákála elad dzóe. 10Báyə́gələ Yákɔb mətum móe, ai Ísraɛ̂l məmvéndé móe, bâyi lə́dē məsan á mīm̀bóg mí dzwé míe, bə́ bə́dé mə́túnuŋa bádígi álatâr woe. 11Ǎ Ńtondôbə, fúbúgū byə́m bíé, yə́bə́gə esíé yā mɔ́ móé, búgú mīńzízíŋ míé mīḿbâga mí mvús, ébá básíŋ nyē nə́ tə bâbad tə́bə. 12Ḿfág Bényamín nyé nâ: Ǹdindíŋ Ńtondôbə ó bɔ̂ á myə̄ə̄ŋ á mgbág dzīē, ényɔ́ yǎ á nə̄ á mīńkúd étē a kálā nyé ámǒs ósə, akom etɔa á zāŋ miǹkǒl míé.